Konkurrencelivredning: Tre medaljer til de danske udøvere ved DLRG Cup
17-07-2016 18:42:14:
Af: SvømmeSport
Ved weekendens DLRG Cup i Warnemunde blev det til en imponerende guldmedalje og to flotte sølvmedaljer til Danmark
Lørdagen var en ny dag med bedre og roligere vejrforhold end fredagens uvejr, og stævnearrangørerne valgte derfor at afholde alle ocean disciplinerne. Dette resulterede i en hård, hektisk og fed dag med en masse konkurrencer for de tre danske udøvere Julie Fischer Christensen, Celina Lohmann og Katrine Leth-Espensen.
Her testede især Katrine formen af til det kommende VM i Holland til september. I boardrace blev det for Katrine til en flot guldmedalje og en plads i semifinalen til Julie. I skirace og oceanwoman var der stor kamp om placeringerne og Katrine fik kæmpet sig til to flotte sølvmedaljer. Katrine blev anden bedste kvinde til stævnet og de danske udøvere kan tage hjem med en masse erfaring og gode resultater fra dette års DLRG Cup.